২০১৬–১৭ বুন্দেসলিগা
২০১৬–১৭ বুন্দেসলিগা জার্মানির পেশাদার ফুটবল লীগের শীর্ষ স্তর বুন্দেসলিগার ৫৪তম মৌসুম ছিল। এই মৌসুমটি ২০১৬ সালের ২৬শে আগস্ট তারিখে শুরু হয়ে ২০১৭ সালের ২০শে মে তারিখে সম্পন্ন হয়েছিল। বায়ার্ন মিউনিখের স্পেনীয় মধ্যমাঠের খেলোয়াড় জাবি আলোনসো এই মৌসুমের প্রথম গোল করেছিলেন। বায়ার্ন মিউনিখ বুন্দেসলিগার পূর্ববর্তী আসরের চ্যাম্পিয়ন, যারা ২০১৫–১৬ মৌসুমে ৮৮ পয়েন্ট অর্জন করে এই প্রতিযোগিতার ইতিহাসে ২৫তম বারের মতো শিরোপা জয়লাভ করেছিল। এই মৌসুমে ৮২ পয়েন্ট অর্জন করে বায়ার্ন মিউনিখ ২৬তম বারের মতো বুন্দেসলিগা এবং ২৭তম বারের মতো জার্মান শিরোপা জয়লাভ করেছিল। বরুসিয়া ডর্টমুন্ডের গ্যাবনীয় আক্রমণভাগের খেলোয়াড় পিয়ের-এমেরিক অবামেয়াং ৩১ গোল করে এই মৌসুমের শীর্ষ গোলদাতার পুরস্কার জয়লাভ করেছিলেন।